b'\n_START_ARTICLE_\nJanko Omahen\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani gimnaziji v Ljubljani (1918) je v \xc5\xa1olskem letu 1919/1920 \xc5\xa1tudiral tehniko v Pragi in 1920\xe2\x80\x931922 na Tehni\xc5\xa1ki fakulteti v Ljubljani (5. semestrov), nato arhitekturo pri J. Ple\xc4\x8dniku in I.Vurniku ter leta 1927 diplomiral. Leta 1925 je bil nastavljen pri Delni\xc5\xa1ki tiskarni v Ljubljani, kjer je vodil z D. Serajnikom grafi\xc4\x8dni oddelek. Tu sta izdelovala plakate, diplome, prospekte, knji\xc5\xbene opreme, osnutke za vezave, urejala tisk in ilustrirala. Prva sta za\xc4\x8dela uporabljati doma\xc4\x8do narodno ornamentiko v smislu sodobne uporabne grafike. Leta 1929 sta s Serajnikom ustanovila skupen projektivni atelje in se posvetila zlasti notranji opremi (pohi\xc5\xa1tvo, lestenci, okovje, preproge). Skupaj sta projektirala \xc5\xa0lajmerjev dom v Ljubljani (1930). \xc4\x8ceprav je zagovarjal funkcionalizem, se ni, bistveno oddaljil od Ple\xc4\x8dnikovih na\xc4\x8del in njegovega dekorativizma. Ve\xc4\x8djo izvirnost je Omahen pokazal na podro\xc4\x8dju knji\xc5\xbene opreme. Po kon\xc4\x8dani vojni je pou\xc4\x8deval na \xc5\xa0oli za umetnostno obrt v Ljubljani in opremil nekaj reprezentativnih lokalov in notranj\xc5\xa1\xc4\x8din (knjigarna Cankarjeve zalo\xc5\xbebe v ljubljanskem Neboti\xc4\x8dniku, SAZU)._NEWLINE_Pisal je propagandne \xc4\x8dlanke za sodobno uporabno umetnost in arhitekturo v \xc5\xbdeni in domu, Prijatelju, Arhitekturi, Vodnikovi pratiki in Slovenskem tisku. Leta 1976 je izdal knjigo spominov Izpoved, v kateri je z literarnim \xc4\x8dutom opisal \xc5\xbeivljenje na arhitekturnem oddelku ljubljanske Tehni\xc5\xa1ke fakultete._NEWLINE_Od leta 1929 je redno razstavljal na razstavah pohi\xc5\xa1tva na velesejmu v Ljubljani. Omahnovo delo ima velik pomen za napredek slovenskega tiska, knji\xc5\xbene opreme, pohi\xc5\xa1tvene obrti in drugih dekorativnih strok.'